ET Euroopa Liidu Teataja L 295/7

KOMISJONI MÄÄRUS (EÜ) nr 1330/2007,

24. september 2007,

milles sätestatakse rakenduseeskirjad Euroopa Parlamendi ja nõukogu direktiivi 2003/42/EÜ artikli 7 lõikes 2 osutatud tsiviillennunduse vahejuhtumeid käsitleva teabe levitamise kohta huvitatud isikutele

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 13. juuni 2003. aasta direktiivi 2003/42/EÜ vahejuhtumitest teatamise kohta tsiviillennunduses, (1) eriti selle artikli 7 lõiget 2,

ning arvestades järgmist:

(1) Direktiiviga 2003/42/EÜ nõutakse siseriiklike vahejuhtumitest teatamise süsteemide loomist, et tagada asjakohase lennuohutusteabe andmine, kogumine, säilitamine, kaitsmine ja levitamine, mille ainueesmärk on lennuõnnetuste ja -intsidentide ärahoidmine, mitte süüle ega vastutusele osutamine.

(2) Käesolevat määrust tuleks kohaldada teabe suhtes, mida liikmesriigid vahetavad vastavalt direktiivi 2003/42/EÜ artikli 6 lõikele 1. Siseriiklikke vahejuhtumeid käsitleva teabe suhtes, mida säilitatakse siseriiklikes andmebaasides, tuleks kohaldada siseriiklikke eeskirju, mis reguleerivad lennuohutusteabe väljastamist.

(3) Käesoleva määruse kohaldamisel tuleks huvitatud isikud määratleda kui mis tahes isikud, kes saavad osaleda tsiviillennunduse ohutuse parandamisel, kui kasutavad hästi ära direktiivi 2003/42/EÜ kohaselt kogutud ohutusteavet.

(4) Siseriiklikel kontaktpunktidel on parim ülevaade oma liikmesriigis tegutsevatest huvitatud isikutest. Teabenõuete võimalikult turvaliseks ja tõhusaks käsitlemiseks peaks iga siseriiklik kontaktpunkt käsitlema kõnealuse liikmesriigi territooriumil tegutsevate huvitatud isikute teabenõudeid, samal ajal kui kolmandate riikide huvitatud isikute või rahvusvaheliste organisatsioonide teabenõudeid peaks käsitlema komisjon.

(5) Komisjon võib direktiivi 2003/42/EÜ artikli 6 kohaselt vahetatud teabe haldamise hiljem usaldada asjakohasele üksusele ning käsitleda kolmandate riikide huvitatud isikute ja rahvusvaheliste organisatsioonide teabenõudeid.

(6) Komisjon peaks koostama ja avaldama kontaktpunktide loetelu.

(7) Et vältida süsteemi kuritarvitamist, peaks teabenõude saanud kontaktpunkt kontrollima, et selle esitaja oleks huvitatud isik, ja teabenõuet tuleks enne antava teabe hulga ja taseme kindlaksmääramist hinnata.

(8) Siseriiklikud kontaktpunktid peaksid hankima piisavalt teavet teabenõuete kontrollimiseks ja hindamiseks. Nad peaksid selleks kasutama vormi, mis sisaldab asjakohast teavet teabenõude esitaja ja teabenõude sihtotstarbe kohta.

(9) Kui teatavad huvitatud isikud vajavad korrapäraselt nende enda tegevusega seotud teavet, peaks olema võimalik vastu võtta üldotsus kõnealustele isikutele teabe andmise kohta.

(10) Teabenõude esitaja peaks tagama süsteemi konfidentsiaalsuse kaitse ning kasutama saadud teavet ainult teabenõudes nimetatud otstarbel, mis peaks vastama direktiivi 2003/42/EÜ eesmärkidele.

(11) Kõik kontaktpunktid peaksid saama jälgida, et teabenõuet, mille nad rahuldamata jätsid, ei esitataks uuesti teise liikmesriigi asutuse kaudu. Samuti peaksid nad saama eeskuju võtta teiste kontaktpunktide parimatest tavadest. Seetõttu peaks neil olema juurdepääs teabenõuete ja kõnealuste nõuete suhtes tehtud otsuste registritele.

(12) Andmete edastamiseks tuleks kasutada nüüdisaegset tehnikat, tagades samal ajal kogu andmebaasi kaitse.

(13) Selleks et komisjon saaks ette valmistada asjakohased meetmed liikmesriikide ja komisjoni vaheliseks teabevahetuseks, nagu on nõutud direktiivi 2003/42/EÜ artikli 6 lõikes 4, hakatakse käesolevat määrust kohaldama kuus kuud pärast selle jõustumist.

(14) Käesoleva määrusega ettenähtud meetmed on kooskõlas nõukogu 16. detsembri 1991. aasta määruse (EMÜ) nr 3922/92 (tehniliste nõuete ja haldusprotseduuride kooskõlastamise kohta tsiviillennunduses) (2) artikli 12 alusel loodud lennuohutuse komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Sisu

Käesolevas määruses sätestatakse meetmed liikmesriikide vahel direktiivi 2003/42/EÜ artikli 6 lõike 1 kohaselt vahetatava vahejuhtumeid käsitleva teabe levitamiseks huvitatud isikutele, et anda kõnealustele isikutele teavet, mida nad vajavad tsiviillennunduse ohutuse parandamiseks.

Artikkel 2

Mõisted

1. Käesolevas määruses kasutatakse järgmisi mõisteid:

1. „huvitatud isik” – mis tahes füüsiline isik, mis tahes juriidiline isik (tulunduslik või mittetulunduslik) või mis tahes ametlik organ (iseseisva õigusvõimega või õigusvõimeta), kes saab osaleda tsiviillennunduse ohutuse parandamisel, kui tal on juurdepääs vahejuhtumeid käsitlevale teabele, mida liikmesriigid vahetavad vastavalt direktiivi 2003/42/EÜ artikli 6 lõikele 1, ja kes kuulub ühte I lisas loetletud huvitatud isikute kategooriasse;

2. „kontaktpunkt” – a) käesoleva määruse artikli 3 lõike 1 kohase teabenõude esitamise korral iga liikmesriigi poolt vastavalt direktiivi 2003/42/EÜ artikli 5 lõikele 1 määratud pädev asutus või, juhul kui liikmesriik on määranud mitu pädevat asutust, siis kõnealuse liikmesriigi poolt vastavalt samale sättele määratud kontaktpunkt; b) artikli 3 lõike 2 kohase teabenõude esitamise korral komisjon.

2. Komisjon avaldab kontaktpunktide loetelu.

Artikkel 3

Teabenõuded

1. Ühenduses tegutsevad huvitatud isikud, kes on füüsilised isikud, adresseerivad teabenõuded selle liikmesriigi kontaktpunktile, kus neile on välja antud tegevusluba või, kui tegevusluba pole nõutav, kus nad täidavad oma tööülesandeid. Muud ühenduses tegutsevad huvitatud isikud adresseerivad teabenõuded selle liikmesriigi kontaktpunktile, kus on nende registrijärgne või ametlik asukoht või, sellise asukoha puudumisel, peamine tegevuskoht.

2. Huvitatud isikud, kes ei tegutse ühenduses, adresseerivad oma teabenõude komisjonile.

3. Teabenõuete esitamiseks kasutatakse kontaktpunkti kinnitatud vorme. Kõnealused vormid sisaldavad vähemalt II lisas sätestatud andmeid.

Artikkel 4

Eriteabenõuded

Huvitatud isik, kes on esitanud konkreetse teabe, võib adresseerida kõnealuse teabega seotud teabenõuded otse kõnealuse teabe vastu võtnud kontaktpunktile.

Artikkel 5

Teabenõude esitaja kontrollimine

1. Kontaktpunkt, kes saab teabenõude, kontrollib, et selle esitaja oleks huvitatud isik.

2. Kui huvitatud isik esitab teabenõude kontaktpunktile, kes ei ole artikli 3 kohaselt pädev kõnealust nõuet käsitlema, kutsutakse huvitatud isikut võtma ühendust pädeva kontaktpunktiga.

Artikkel 6

Teabenõude hindamine

1. Kontaktpunkt, kes saab teabenõude, kontrollib iga juhtumi puhul eraldi, kas teabenõue on põhjendatud ja kas seda on võimalik rahuldada.

2. Kui teabenõue tunnistatakse vastuvõetavaks, määrab kontaktpunkt kindlaks antava teabe hulga ja taseme. Teavet antakse ainult sedavõrd, kuivõrd see on teabenõude esitaja eesmärki arvestades hädavajalik, ilma et see piiraks direktiivi 2003/42/EÜ artikli 8 kohaldamist. Teavet, mis ei ole seotud teabenõude esitaja enda seadmete, toimingute või tegevusvaldkonnaga, antakse ainult kokkuvõtlikul või disidentifitseeritud kujul, kui teabenõude esitaja ei esita üksikasjalikku põhjendust.

3. I lisa b osas loetletud huvitatud isikutele võib anda ainult nende enda seadmete, toimingute või tegevusvaldkonnaga seotud teavet.

Artikkel 7

Üldotsused

Kontaktpunkt, kes saab I lisa a osas loetletud huvitatud isikult teabenõude, võib teha üldotsuse anda kõnealusele huvitatud isikule korrapäraselt teavet tingimusel, et nõutav teave on seotud huvitatud isiku enda seadmete, toimingute või tegevusvaldkonnaga.

Artikkel 8

Teabe kasutamine ja konfidentsiaalsus

1. Teabenõude esitaja kasutab saadud teavet ainult teabenõudes nimetatud otstarbel, mis peaks vastama direktiivi 2003/42/EÜ artiklis 1 sätestatud eesmärgile. Teabenõude esitaja ei avalda saadud teavet ilma teabe andja kirjaliku nõusolekuta.

2. Teabenõude esitaja võtab vajalikud meetmed, et tagada saadud teabe nõuetekohane konfidentsiaalsus.

Artikkel 9

Teabenõuete register

Kontaktpunkt registreerib kõik saadud teabenõuded ja võetud meetmed. Kõnealune teave edastatakse komisjonile iga kord, kui teabenõue saadakse ja/või meetmeid võetakse.

Komisjon teeb kõikidele kontaktpunktidele kättesaadavaks eri kontaktpunktide ja komisjoni saadud teabenõuete ja võetud meetmete ajakohastatud loetelu.

Artikkel 10

Levitamisvahendid

Kontaktpunktid võivad huvitatud isikutele teavet anda paberkandjal või kasutades turvalisi elektroonilisi sidevahendeid.

Turvakaalutlustel ei võimaldata huvitatud isikutele otsejuurdepääsu andmebaasidele, mis sisaldavad teistelt liikmesriikidelt direktiivi 2003/42/EÜ artikli 6 lõike 1 kohaselt saadud teavet.

Artikkel 11

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 24. september 2007 Komisjoni nimel asepresident Jacques BARROT

(1) ELT L 167, 4.7.2003, lk 23.

(2) EÜT L 373, 31.12.1991, lk 4. Määrust on viimati muudetud Euroopa Parlamendi ja nõukogu määrusega (EÜ) nr 1900/2006 (ELT L 377, 27.12.2006, lk 176).

I LISA HUVITATUD ISIKUTE LOETELU a) Huvitatud isikute loetelu, kes võivad saada teavet iga juhtumi puhul eraldi tehtava otsuse põhjal vastavalt artikli 6 lõikele 2 või üldotsuse põhjal vastavalt artiklile 7: 1) tootjad: õhusõidukite, mootorite, propellerite ning õhusõidukite osade ja seadmete projekteerijad ja tootjad; lennuliikluskorralduse süsteemide ja nende koostisosade projekteerijad ja tootjad; aeronavigatsiooniteenuste süsteemide ja nende koostisosade projekteerijad ja tootjad; lennuväljade kinnisel alal kasutatavate süsteemide ja seadmete projekteerijad ja tootjad; 2) tehnohooldus: õhusõidukite, mootorite, propellerite ning õhusõidukite osade ja seadmete tehnohoolduse või kapitaalremondiga tegelevad organisatsioonid; aeronavigatsiooniseadmete paigaldamise, muutmise, tehnohoolduse, remondi, kapitaalremondi, lennukontrolli või ülevaatusega tegelevad organisatsioonid; lennuvälja kinnise ala süsteemide, koostisosade ja seadmete tehnohoolduse või kapitaalremondiga tegelevad organisatsioonid; 3) käitajad: lennuettevõtjad ja õhusõiduki käitajad ning lennuettevõtjate ja õhusõidukite käitajate ühendused; lennuvälja käitajad ja nende ühendused; 4) aeronavigatsiooniteenuste osutajad ja lennuliikluse korraldajad; 5) lennuväljateenuste osutajad: organisatsioonid, kes vastutavad õhusõidukite maapealse käitamise, sealhulgas tankimise, teenindamise, lastiplaani koostamise, lastimise, jäätõrje ja lennujaamas pukseerimise ning päästetööde, tuletõrje ja muude hädaabiteenuste osutamise eest; 6) lennukoolitusorganisatsioonid; 7) kolmandate riikide organisatsioonid: kolmandate riikide riiklikud lennundusasutused ja lennuõnnetusi uurivad organid; 8) rahvusvahelised lennundusorganisatsioonid; 9) teadusasutused ja -ettevõtted: avalik-õiguslikud või eraõiguslikud teaduslaborid, -keskused või -üksused või lennuohutusega seotud teadustöö või uuringutega tegelevad ülikoolid. b) Huvitatud isikute loetelu, kes võivad saada teavet iga juhtumi puhul eraldi tehtava otsuse põhjal vastavalt artikli 6 lõigetele 2 ja 3: 1) piloodid (isiklikel alustel); 2) lennujuhid (isiklikel alustel) ning muud lennuliikluskorralduse ja lennuliiklusteenustega tegelevad töötajad, kes täidavad ohutusalaseid ülesandeid; 3) insenerid/tehnikud/lennuliikluse turvaelektroonika alal töötav personal/lennundusjuhid (või lennujaama juhid) (isiklikel alustel); 4) ohutusalaseid ülesandeid täitvaid töötajaid esindavad kutseorganisatsioonid.